Se aprobă și se prezintă Parlamentului spre examinare proiectul de lege pentru modificarea Legii nr. 320/2012 cu privire la activitatea Poliției și statutul polițistului*(regionalizarea Poliției).*

**PRIM-MINISTRU Dorin RECEAN**

*Proiect*

**L E G E**

**pentru modificarea legii nr. 320/2012**

**cu privire la activitatea Poliției și statutul polițistului**

Parlamentul adoptă prezenta lege organică.

**Art. I.** – Legea nr. 320/2012 cu privire la activitatea Poliției și statutul polițistului (Monitorul Oficial al Republicii Moldova, 2013, nr. 42-47, art. 145), cu modificările ulterioare, se modifică după cum urmează:

1. Articolul 7 lit. g) va avea următorul cuprins:

„la propunerea șefului Inspectoratului General al Poliției, aprobă statele de personal al Inspectoratului General al Poliției, al subdiviziunilor regionale, teritoriale și specializate;”

2. Articolul 13 alin. (1) lit. b) va avea următorul cuprins:

„coordonează regulamentele de activitate a subdiviziunilor regionale, teritoriale și specializate ale Poliției;”

3. Articolul 14 alin. (1) a doua propoziție va avea următorul cuprins:

„Subdiviziunile specializate sunt unități ale Poliției cu competentă pe întreg teritoriul Republicii Moldova, subordonate Inspectoratului General al Poliției și instituite conform specificului unor sectoare și direcții concrete de activitate.”

4. Articolul 15 va avea următorul cuprins:

„**Articolul** **15.** Subdiviziunile Poliției

(1) Poliția se organizează în subdiviziuni regionale și teritoriale subordonate Inspectoratului General al Poliției cu competență teritorială pe o anumită regiune sau un anumit teritoriu, care sunt amplasate și își desfășoară activitatea în baza regulamentelor de organizare și funcționare aprobate de ministrul afacerilor interne la propunerea șefului Inspectoratului General al Poliției.

(2) În Republica Moldova se organizează și funcționează Direcția regională de poliție Nord, Direcția regională de poliție Centru și Direcția regională de poliție Sud – unități ale Poliției cu personalitate juridică.

(3) În municipiul Chișinău și UTA Găgăuzia se organizează și funcționează Direcții teritoriale de poliție – unități ale Poliției cu personalitate juridică.

(4) Structura subdiviziunilor Poliției se aprobă de către ministrul afacerilor interne la propunerea șefului Inspectoratului General al Poliției.”

5. Articolul 21 se redă într-o redacție nouă, cu următorul cuprins:

„**Articolul** **21.** Menținerea ordinii și securității publice, protecția drepturilor și a

 intereselor legitime ale persoanei și comunității

(1) Poliția desfășoară acțiuni de menținere a ordinii și securității publice, de protecție a drepturilor și intereselor legitime ale persoanei și comunității.

(2) Acțiunile de menținere a ordinii și securității publice ale celorlalte autorități administrative și instituții din subordinea Ministerului Afacerilor Interne se desfășoară sub coordonarea și comanda operativă a Poliției.

(3) Poliția sprijină Inspectoratul General de Carabinieri la desfășurarea acțiunilor de asigurare și restabilire a ordinii și securității publice.

(4) În domeniul de menținere a ordinii și securității publice, al protecției drepturilor și intereselor legitime ale persoanei și comunității, Poliția are următoarele atribuții:

a) desfășoară activități de menținere a ordinii și securității publice, a siguranței persoanelor, de identificare și contracarare a acțiunilor ce atentează la viața, libertatea, sănătatea și integritatea persoanelor, a proprietății private sau publice, precum și a altor interese legitime ale comunității;

c) supraveghează și controlează circulația pe drumurile publice, în afara cazurilor exceptate prin lege și colaborează cu alte autorități publice, instituții, asociații obștești și organizații neguvernamentale pentru îmbunătățirea organizării și sistematizării circulației, asigurarea stării tehnice a autovehiculelor, perfecționarea pregătirii conducătorilor auto și luarea unor măsuri de educație rutieră a participanților la trafic, respectarea de către autoritățile publice, persoanele fizice și juridice a normelor legale din domeniul siguranței traficului rutier;

d) asigură paza la transportarea armelor, munițiilor, materialelor explozive, a substanțelor stupefiante, psihotrope, toxice sau radioactive ori a altor materiale sau substanțe periculoase, în condițiile stabilite prin lege;

e) desfășoară activități de căutare a persoanelor care se sustrag de la executarea pedepselor sau a hotărârilor judecătorești;

f) asigură paza și funcționarea, în condițiile legii, a locurilor de reținere organizate în cadrul unităților de poliție;

g) asigură deținerea persoanelor reținute în izolatoarele de detenție provizorie, precum și escortarea acestora;

h) contribuie la aducerea în autoritățile sau instituțiile publice respective, la solicitarea acestora, a persoanelor care se sustrag de la prezentarea obligatorie, în conformitate cu legislația;

i) execută controlul asupra comportamentului persoanelor arestate la domiciliu, eliberate provizoriu sub control judiciar sau pe cauțiune;

j) asigură protecția victimelor violenței în familie și supraveghează executarea măsurilor de protecție, aplicate în conformitate cu legislația;

k) ca urmare a notificării recepționate de la autoritatea administrației publice locale, de la Inspectoratul Național pentru Supraveghere Tehnică sau, după caz, de la Agenția de Inspectare a Monumentelor, asigură, în termen de 24 de ore, îndeplinirea de către executant a prescripției de sistare a lucrărilor de construcții și monitorizează dacă nu se încalcă prescripția de sistare, în conformitate cu prevederile art. 324 alin. (2) din Codul urbanismului și construcțiilor.

l) sprijină autoritățile publice responsabile ce desfășoară acțiuni de asigurare a ordinii publice cu ocazia întrunirilor, manifestațiilor cultural-sportive și a altor activități similare, în situațiile prevăzute de legislația în vigoare;

m) sprijină autoritățile publice responsabile ce execută misiuni de asigurare a ordinii publice în timpul vizitelor oficiale sau al altor activități la care participă înalți demnitari de stat;

n) sprijină autoritățile publice responsabile ce asigură, în condițiile legii, ordinea publică și paza zonelor în care s-au produs ori există pericol iminent de producere a unor incendii, explozii ori a altor situații excepționale ce pun în pericol viața, integritatea corporală a persoanelor sau bunurile acestora;

o) sprijină autoritățile publice responsabile de protecția civilă și lichidarea consecințelor situațiilor de urgență și excepționale;

(5) Procedeele și tacticile de intervenție ale Poliției în domeniul menținerii ordinii publice, precum și ale celorlalte autorități administrative și instituții din subordinea Ministerului Afacerilor Interne, sunt aprobate de ministrul afacerilor interne.

(6) Procedeele și tacticile de intervenție ale Poliției la sprijinirea celorlalte autorități administrative și instituții din subordinea Ministerului Afacerilor interne, responsabile de asigurarea și restabilirea ordinii și securității publice, sunt aprobate de ministrul afacerilor interne.”

6. La articolul 23 alin. (2) textul „teritoriale ale” și „periodic sau” se exclud.

7. Articolul 24 va avea următorul cuprins:

„**Articolul 24.** Competența teritorială a polițistului

În îndeplinirea atribuțiilor de serviciu, polițistul are competență pe întreg teritoriu Republicii Moldova.

8. Articolul 25 alin. (5) se completează cu subpunctul 233) cu următorul cuprins:

„233) să solicite persoanelor fizice, inclusiv persoanelor cu funcție de răspundere să se oprească, după somație, la o distanță de protecție pe care acesta o consideră ca fiind necesară pentru securitatea sa personală sau a persoanelor terțe.”.

9. Articolul 26 alin. (1) lit. l) va avea următorul cuprins:

„l) să se adreseze unei persoane doar după ce s-a prezentat, cu indicarea funcției, gradului special și a numelui, la solicitare, legitimându-se în acest sens cu legitimația de serviciu;”.

**Art. II.**

1. Prezenta lege intră în vigoare în termen de un an de la data adoptării.

2. Guvernul, în termen de 6 luni de la intrarea în vigoare a prezentei legi, va aduce actele sale normative în concordanță cu prezenta lege.”

**PREȘEDINTELE PARLAMENTULUI Igor GROSU**